Ice Monster ร้านน้ำแข็งไสเครื่องตู้มที่เคยเป็นร้านยอดนิยมของหลายๆคนรวมถึงผมด้วย แต่ก่อนจำได้ว่าเดินผ่านไม่ว่าสาขาไหนก็มักจะต้องแวะเข้าไปซื้อทานเสมอครับ เพราะตัวน้ำแข็งใสนั้นเบานุ่ม ใส่นมหวานอร่อย พร้อมกับท็อปปิ้งมากมายที่ให้เลือกใส่ได้เพิ่มเติม มันอร่อยมากครับ ทานครั้งแรกนี่ติดใจเลย ที่สำคัญตอนนั้นราคาก็ยังไม่แพงมากเท่าตอนนี้ด้วย 

วันนี้เดินผ่านหลังจากมื้อหลังแล้วอยากทานขึ้นมาก็เลยลองมาแวะดูอีกครั้ง เดินผ่านดูท็อปปิ้งต่างๆแล้วก็รู้สึกได้เลยว่ามันดูไม่น่ากินเหมือนแต่ก่อนแล้ว แต่ก็ยังอยากลอง สุดท้ายพอได้ทานแล้วรู้สึกว่าความอร่อยหายไปหมดเลยครับ น้ำแข็งใสค่อนข้างจืด ส่วนท็อปปิ้งยังคงได้มาอย่างตู้มๆเหมือนเดิม แต่ในเมื่อรสชาติน้ำแข็งไสมันไม่อร่อยแล้ว ท็อปปิ้งก็ไม่ช่วยอะไรครับ หลังจากได้ทานครั้งนี้แล้วก็รู้สึกเลยว่าเป็นร้านที่ไม่เอาอีกแล้วครับ

[การเดินทาง]
สาขานี้ของทางร้านตั้งอยู่ที่ชั้น 5 ของห้างเซ็นทรัลปิ่นเกล้าครับ ร้านอยู่ตรงกลางทางเดินระหว่างร้าน KUU กับ Yayoi เลยครับ ร้านอยู่เลยฝั่งโรงหนังมานิดเดียว (ที่ไม่ใช่ฝั่ง B2S) มาชั้น 5 แล้วเดินหาดูได้ครับเจอแน่นอน

[บรรยากาศ/การบริการ]
ร้านนี้บรรยากาศโดยทั่วไปก็เป็นเหมือนร้านของหวานที่เป็นเค้าเตอร์ทั่วไปครับ ลูกค้าเน้นซื้อแล้วนำออกไปทานมากกว่าที่จะนั่งในร้าน ในร้านก็มีที่นั่งให้อยู่สามโต๊ะได้ครับ แต่ก่อนลูกค้านั่งกินเต็มตลอด เดี๋ยวนี้ไม่เหลือเลยครับ พนักงานก็เหมือนจะลดลงตามจำนวนลูกค้าไปด้วย 

การบริการของพนักงานวันนี้ไม่ได้รู้สึกประทับใจเป็นพิเศษครับ เพราะผมสั่งแล้วก็นำออกไปทานเลย พนักงานก็ดูทำๆไปเรื่อยๆไม่ได้มีปฏิสัมพันธ์ใดๆกับลูกค้าแต่อย่างใด น้ำแข็งไสแต่ละถ้วยทำออกมาอย่างรวดเร็วครับ ตอนผมไปทานก็คือไม่มีลูกค้าเลย เลยได้ทันทีครับ

[รสชาติอาหาร/ความคุ้มค่า]
ร้านนี้ขายน้ำแข็งไสเป็นหลักครับ สามารถเลือกได้ว่าอยากได้ถ้วยใหญ่ กลาง หรือเล็ก พร้อมกับเลือกท็อปปิ้งได้ตามใจชอบด้วย ราคาก็จ่ายตามที่เราเลือกนี่แหละครับ เห็นว่าทางร้านมีไอศครีมด้วย แต่ยังไม่เคยได้ลองทานครับ

น้ำแข็งไสของทางร้านมี 5 ขนาดครับ
1) Teaser (65 บาท) - ถ้วยเล็ก หนึ่งท็อปปิ้ง
2) Duo (75 บาท) - ถ้วยเล็ก สองท็อปปิ้ง
3) Regular (95 บาท) - ถ้วยใหญ่ หนึ่งท็อปปิ้ง
4) Half-Half (105 บาท) - ถ้วยใหญ่ สองท็อปปิ้ง
5) Triple (125 บาท) - ถ้วยใหญ่ สามท็อปปิ้ง

เห็นทางร้านมีโปรโมชั่นอยู่จ่าย 105 บาท จะได้ถ้วยใหญ่พร้อมสามท็อปปิ้ง วันนี้ก็เลยจัดมาลองครับ ผมเลือกหน้าท็อปปิ้งเป็นกล้วย เงาะ แล้วก็แคนตาลูป ทางร้านเสิร์ฟมาให้แบบตู้มมากครับ แทบจะทะลักออกมาเลย เงาะกับแคนตาลูปนั้นถือว่าผ่านครับ แต่กล้วยนั้นไม่ผ่านครับ ไม่เข้าใจว่าจะใส่ถั่วพร้อมกับราดช็อกโกแลตลงมาทำไม ผมไม่ชอบรสชาติแบบนี้เลย พอมันละลายลงไปในน้ำแข็งด้วยแล้วอีกยิ่งทำให้รสชาติเพี้ยนหนักไปเลยครับ ใครที่ชอบถั่วน่าจะชอบครับ แต่สำหรับผมแล้วไม่ชอบเลยครับ

น้ำแข็งไสวันนี้ต้องขอติด้วยครับ ไม่แน่ใจว่าใส่นมมาน้อยหรือยังไง คือมันไม่หวานเลย รสชาติออกจืดด้วยซ้ำ พอมันละลายแล้วยิ่งจืดหนักเข้าไปใหญ่ มีท็อปปิ้งก็ไม่ช่วยครับ 

สรุปแล้วมีโปรโมชั่นก็ยังถือว่าคุ้มถ้าจะทานให้คุ้ม แต่ถ้าถามเรื่องความอร่อยและความประทับใจนั้น วันนี้ทางร้านยังไม่ได้ให้ผมมาครับ ความชอบที่เคยมีมาก่อนหายไปหมดเลย